## La Ciutat de les Arts i les Ciències tria les deu fotografies guanyadores del concurs ‘AstroCiutat. L’univers en imatges’

*** Hui se celebra el Dia Mundial de la Fotografia
* Les espectaculars imatges, dedicades al cel profund, la Via Làctia, la Lluna, el Sol i circumpolars, s’exposaran en gran format al carrer Menor del Museu de les Ciències a partir del 4 d’octubre**

El jurat designat per la Ciutat de les Arts i les Ciències ha triat les deu fotografies guanyadores del concurs internacional ‘AstroCiutat. L’univers en imatges’, al qual s’han presentat més de 450 treballs en la primera edició, procedents del territori nacional i internacional. Este certamen forma part de la programació especial sobre l’espai per la qual la Ciutat de les Arts i les Ciències ha apostat enguany amb continguts nous dedicats al coneixement del cosmos i l’exploració astronàutica.

Sobre este tema, la directora general de la Ciutat de les Arts i les Ciències, Ana Ortells, ha volgut mostrar l’agraïment al jurat “format pels fotògrafs Jesús García Flores i Toni Sendra, així com per representants de CAC, els patrocinadors FotoPro i Fotoastro González, l’Associació Valenciana d’Astronomia i l’Observatori d’Aras de los Olmos. També m’agradaria agrair als més de 450 fotògrafs i fotògrafes la participació en este concurs, ja que sense les seues aportacions no s’hauria pogut dur a terme”.

Amb esta proposta, la Ciutat de les Arts i les Ciències vol promoure entre el públic l’astrofotografia, una modalitat de la fotografia que vincula l’art amb la ciència i la divulgació astronòmica. L’entrega dels premis en el Museu de les Ciències serà el pròxim 4 d’octubre, amb motiu de l’inici de la Setmana Mundial de l’Espai, data en la qual també s’inaugurarà l’exposició de les imatges guanyadores en el carrer Menor de l’edifici, un espai de lliure accés al públic.

El concurs compta amb cinc categories (cel profund, circumpolars, Lluna, Sol i Via Làctia) amb un primer i un segon premi en cada una valorats en 1.000 € i 500 €, respectivament, en material i accessoris per a la pràctica de l’astrofotografia, que han facilitat les empreses especialitzades Fotoastro González i FotoPro, patrocinadors del certamen, que s’ha realitzat amb la col·laboració de l’Associació Valenciana d’Astronomia (AVA). També s’inclouen dos entrades al Centre Astronòmic de l’Alt Túria (CAAT) pertanyent a AVA.

**Imatges premiades**

En la categoria cel profund, dedicada a captures d’elements de fora del nostre sistema solar, les imatges guanyadores mostren la galàxia del Remolí, que es troba a 31 milions d’anys llum (primer premi), obra de Juanjo Coronado, i l’espectacular nebulós Cap de Cavall (el segon premi), en una fotografia realitzada a El Campillo (Huelva) per Jose María Delgado.

En la modalitat circumpolars la fotografia de Daniel Viñé presa a Namíbia (hemisferi sud), a on les estreles giren entorn de l’estrela polar austral, Sigma Octantis, ha sigut reconeguda amb el primer premi, mentres que en segon lloc s’ha premiat una captura de l’ermita de Santa Quiteria de Tebar a Conca (hemisferi nord), amb un fons de rastre d’estreles que giren entorn de l’estrela polar, Polaris, realitzada per David Valencia.

La Lluna també ha comptat amb la seua categoria. La fotografia de Rami Dibo, fotògraf procedent de Dubai, presa en el moment precís en què el satèl·lit natural de la Terra i la trajectòria d’un avió s’alineen, ha obtingut el primer premi, mentres que una lluna creixent des d’Alginet (València) realitzada per Álex Alemany ha aconseguit el segon premi.

En la categoria Sol, una imatge de l’astre que permet vore amb detall la superfície i les prominències d’este, obra de Pedro de Miguel Alfaia, Barcia Ré, ha guanyat el primer premi, mentres que una fotografia de l’eixida del Sol per l’avinguda del Port de València (un esdeveniment que es pot observar d’esta manera en poques ocasions), firmada per Jorge Císcar, ha obtingut el segon premi.

En la modalitat Via Làctia, les dos millors imatges que han capturat la majestuositat de la galàxia han sigut l’original enquadrament realitzat arran de terra per Jordi López a Ouarzazate (el Marroc), que ha aconseguit el primer premi, i la vista panoràmica de la galàxia en una bella composició sobre l’aqüeducte romà Penya Tallada a Calles (València), obra d’Alexandru Pastor, guanyador del segon premi en esta categoria.

Fecha: 19/08/2024